SAWAD บุกธุรกิจใหม่ ขยายธุรกิจเดิมรอลงทุนเมื่อปรับฐานเพื่อลดความเสี่ยง
บล.เอเซีย พลัส ระบุว่า กำไรไตรมาส 1/58 ของ SAWAD เดินหน้าทำ new high ได้แรงเกินคาด โดยปี 2558 เป็นปีที่บริษัทเริ่มเก็บเกี่ยวผลกำไรจากการขยายตัวเชิงรุกในปีที่ผ่านมา พร้อมกับการบุกธุรกิจใหม่ โดยเฉพาะธุรกิจบริหารและติดตามหนี้ ซึ่งจะเป็นปัจจัยต่อยอดกำไรเติบโตในปีถัดๆ ไป
15 พ.ค. 2558

บล.เอเซีย พลัส ระบุในบทวิเคราะห์ (15 พ.ค.) บริษัท ศรีสวัสดิ์ พาวเวอร์ 1979 จำกัด (มหาชน) หรือ SAWAD ประกาศกำไรสุทธิไตรมาส 1/58 เท่ากับ 278 ล้านบาท สูงกว่าคาด เติบโต 4.1% จากไตรมาสก่อน และ 49.2% จากไตรมาสเดียวกันในปีก่อน
ขณะที่ฝ่ายวิจัยยังคงประมาณการผลการดำเนินงานปี 2558-59 โดยคาดการณ์การเติบโตของกำไรสุทธิเท่ากับ 27.4% และ 22.5% จากปีก่อนตามลำดับ สวนทางกับสภาพเศรษฐกิจที่ชะลอตัว นอกเหนือจากการขยายตัวของธุรกิจปัจจุบัน ด้วยแผนการขยายสาขาที่เป็นไปในเชิงรุกต่อเนื่องอีก 300 แห่ง/ปี ในปี 2558-59 ยังเห็นการเติบโตของธุรกิจต่อยอดที่จะเริ่มทยอยสร้างรายได้ชัดเจนตั้งแต่ปี 2559 เป็นต้นไป
โดยเฉพาะธุรกิจติดตามและบริหารหนี้ที่เห็นการเติบโตในทิศทางที่สดใส จากความไว้วางใจของสถาบันการเงินต่างๆ ที่มอบให้ SAWAD โดยแนวโน้มผลการดำเนินงานไตรมาส 2/58 คาดว่าจะหดตัวลงเล็กน้อยจากไตรมาส 1/58 เนื่องจากเป็นช่วงที่มีวันหยุดยาว และเป็นช่วงเทศกาลเปิดเทอม แต่จะกลับมาเติบโตต่อเนื่องได้ในช่วงครึ่งปีหลังของปี 2558 ตามกลยุทธ์การขยายธุรกิจเชิงรุกของบริษัท
แม้คำแนะนำทางพื้นฐานคือถือรับปันผล แต่เพื่อลดความเสี่ยงจากราคาหุ้นที่ปรับขึ้นแรงถึง 54% นับจากต้นปี 2558 จึงเน้นให้ลงทุนเมื่อราคาอ่อนตัว เนื่องจากเริ่มเห็น downside กว่า 5% จาก Fair value ปี 2558 เท่ากับ 36.50 บาท อิง PBV 9.1 เท่า ภายใต้คาดการณ์ ROE ระยะยาวที่ 30.5%